MARUŠA ŠTIBELJ: Lai Lai svet

Maruša Štibelj je svojo umetniško pot in zadoščenje našla v kolažu. Iz njega črpa moč in le-ta ji daje navdih, v katerem se razpirajo neštete možnosti umetniškega izražanja. Kolaž, ki sicer predstavlja pomembno tehniko prejšnjega stoletja, je v vmesnem času izgubil na svoji moči. Zdaj pa se ponovno vrača v polnem zamahu. Njegovi privrženci so v njem našli, tisti čar otroške igrivosti, ki je z leti izpuhtel. Izkoriščanje različnih materialov pa je dodatno izoblikovalo samo prezentacijo, tako v vidnem kot otipljivem smislu. Če je včasih glavno točko predstavljala fizična združitev posameznih delov v zaključeno celoto, pa ta danes postaja vse bolj podvržena računalniško podrejeni sestavi posameznega dela. Izgublja se afiniteta do materialnega in poudarja prečiščenost ter zlitost v zaključeno enoplastno celoto, kot da posamezni deli že od nekdaj bivajo v sožitju in slogi.

Tokratni cikel ali sklop del Maruše Štibelj je svet ugledal že v začetku letošnjega leta. Tedaj je bil del multimedijske instalacije oziroma videospota za skladbo Lai Lai svet, projekta Bordo, za katerega je tudi nastal. Torej je njegov pomen podvržen spajanju videa, glasbe in optične iluzije. Gre za nov pristop k delu, ki pa ne predstavlja prvega takšnega poskusa, temveč je ta že drugi. Pri tem je vloga umetnice ustvariti kolaž ter ga povezati v smiselno animacijo, s katero poskuša posredovati nežnost, otožnost, hrepenenje ter spoznanje, ki ga opeva sama skladba. To lahko povežemo z virtualnim svetom digitalnih medijev in bežeče podobe. Zdaj pa bo to nadomestil sklop del, v smislu tihega, mirujočega prostorskega gosta. Na vsakem koraku nas bo vabil v svoj svet, le s sliko brez prvotne zgodbe in glasbenega ozadja, ki bi nas sicer omamila s svojo retorično obarvano izpovedjo in odvrnila od samega bistva.

Podobe ali kolažni izseki združeni na sliki, so vzeti iz spletnih platform, ki nudijo različne fotografije namenjene vsestranski uporabi. S tem se distancira od klasičnega kolaža in lepljenja posameznih elementov na površino. Ne gre za precizno stapljajočo tehniko, temveč za preprosto združevanje. Tu Maruša Štibelj kaže znake raziskovanja in odkrivanja samega postopka ter procesa računalniške obdelave posameznih fotografij. Celotno zgodbo gradi na osrednji komponenti, v kateri prevlada morska pokrajina. Simboliko le-te pa določi že sam izbor omejenega barvnega spektra, v prelivanju sivo-modre barve različnih odtenkov, kot tudi krem in peščene barve. Občutimo lahkotno vzdušje, sproščenost, tišino, a hkrati tudi neko kompleksno dramatično zasanjano konotacijo. Večina del nastopi v kombinaciji morja in neba. Oba simbolizirata neskončnost ter nakazujeta brezmejni prostor. Sivo barvo pa razumemo kot prehod med znanim in neznanim. Vse to predstavlja narativno nadnaravno stvarnost, ki jo preplavijo nenavadni razpleti in kombinacijske rešitve. Le-te so vidne že v sami postavitvi v prostor, kamor umetnica umešča vse elemente, z namenom v delu prikazati dinamično noto in s tem povezano željo po premikanju. V večini primerov vidimo en del zgodbe v prvem planu ali v spodnjem pasu slike in drugega v ozadju ali zgornjem pasu slike. Tako prvo kot drugo dejanje pa vsebuje en element namigujoč na gibanje. Med njimi najdemo živali: slona, konja, tigra, zajca, noja, ptice, ribe in meduzo, kot tudi človeka. Slednji sicer nastopa v bolj ali manj statični podobi, tihega opazovalca in pozerja. Imamo pa dve izrazito izstopajoči figuri v gibanju, med kateri spadata leteča ženska z balonom ter vrvohodec. Ravno tako zasledimo, da so protagonisti različnih starosti in se tako gibajo od otroka vse do zrele osebe. Oblačila pa kažejo na časovno opredeljenost, ki je daleč od moderne. Zanimiva je uporaba simbolike časa, tako v uri, kot regratovi lučki. Oboje se namreč navezuje na minljivost in ponovno rojstvo ali na odhod in nov začetek. To pa se sovpada tudi s sliko otoka privezanega na pomol, ki je kot riba na trnku, torej v našem dosegu in asociira možnost ali priložnost, ki se ponuja. Z mračno golo pokrajino, iz katere je posrkano življenje pa naznanja, da je čas za odhod in spremembo. Tako se simbolični elementi kar vrstijo. V podobi školjke prepoznamo rojstvo. Prehojeno pot povežemo s simboliko stopnic, ki so kot lebdeči iluzionistični elementi, vodeči od točke A do B. Beg ali odhod v drugi svet nakazuje na eni strani ladja v pristanišču, na drugi ženska, ki leti ob pomoči oblaka ali pa ženska, ki jo nosi noj. Spomini na otroštvo pa odmevajo v podobi peščenega gradu. V njem pa lahko razberemo tudi sanje o nemogočem, kot asociacijo na grad v oblakih in pričakovanja, ki se na koncu razblinijo. A že v naslednjem elementu z žarečo žarnico, se pojavi moč razsvetljenja. Svetilnik pa je kot naš stalni spremljevalec, po katerem se lahko orientiramo ali pa nas le-ta varno vodi po naši poti. Na koncu pa so tu še ptice, kot simbol selitve in duhovne vsebine, kažejo na odmik od zemeljskega, ki se vse bolj nagiba k duhovni sferi. Seveda pa tudi druge živali v sebi nosijo simbolično zgodbo, če omenim samo zajca kot simbol plodnosti in ponovnega rojstva ter slona kot simbola sreče, ki si jo vsak želi najti in zadržati.

Maruša Štibelj s svojo mladostno in igrivo naravo ter zastrtostjo v svet tam zunaj, odkriva neke vrste lahkotno, sproščeno, do neke meje neobremenjeno ter z domišljijo obarvano pripoved surrealnega sveta. Sveta kjer se vse preliva v iluzionistično nedotakljivem preprostem utripu človeka, popotnika in iskalca. Skozi vsa dela se veje občutek, osamljenosti na meji otožnega in upanja. Odpira se paralelni svet polen spominov, v katerih išče samega sebe ter pot v neznano.

Melita Ažman, univ. dipl. um. zgod.